text: Høj gerningsmand truede tre personer med gevær
  22 november 2017 kl. 20.27
  På mindre end ti minutter blev tre personer udsat for røveri af den samme gerningsmand i Børkop.
  Politiet har netop fundet det gevær, som de formoder tilhører den gerningsmand, der onsdag ved 18-tiden på ti minutter gik fra det ene offer til det næste for at true dem med geværet.
  - Vi har fundet et våben, som vi er ret sikre på er gerningsmandens, så der er ingen grund til at være bange for, at han skal dukke op et andet sted i byen med det, siger Flemming Lau, vagtchef hos Sydøstjyllands Politi, til TV SYD.
  Kort før kl. 18 onsdag fik Sydøstjyllands Politi en anmeldelse om, at en gerningsmand havde truet tre personer med et enkeltløbet gevær på en og samme vej i Børkop.
  På Ny Boder opsøgte gerningsmanden de tre personer uafhængigt af hinanden. Først truede han en 47-årig mand, der var ved at låse sig ud af sin forretning, til at udlevere sin mobil og et sæt nøgler.
  Dernæst fortsatte han til apoteket på samme vej, hvor en 64-årig mand var ved at lukke af. Gerningsmanden ville lukkes indenfor, men den 64-årige nægtede, hvorpå gerningsmanden forsatte videre til Den Danske Bank.
  Her var en 47-årig mand ved at hæve kontanter. Gerningsmanden truede sig til få hundrede kroner og stak af.
  Politiet leder lige nu med hundepatruljer i byen for at lokalisere gerningsmanden.
  Signalement
  mand ml. 25-45 år195 cm højalmindelig til robust af bygningkort mørkt håriført sort hættetrøjemørke jeansmaskerettalte dansk med lille smule accent
  
  